paragraph_text: Mercedes je osvojio svoj sedmi uzastopni konstruktorski naslov, čime je oborio Ferrarijev rekord koji je između 1999. i 2004. osvojio šest uzastopnih konstruktorskih naslova. Ovo je bila prva sezona u Formuli 1 za Nicholasa Latifija, a bit će posljednja za Romaina Grosjeana i Kevina Magnussena. Nico Hülkenberg je nakon 2019. ostao bez vozačkog mjesta, no ove sezone se vratio na tri utrke kao zamjena za Lancea Strolla i Sergija Péreza. Momčad Scuderia Toro Rosso je prvi put ove sezone nastupila pod novim imenom - Scuderia AlphaTauri, dok će za momčad Racing Point ovo biti posljednja sezona pod tim imenom, pošto će se od 2021. momčad zvati Aston Martin.